1¿Xataba n-ta pin'ab yin wach i quin 'ano? 'Olic pues. ¿Xataba n-in ti rapóstol i Kajwal? In rapóstol pues. ¿Xataba n-wilom tu wach i Jesus chi Kajwal? Wilom. ¿Xataba n-rumal ti in chac yin chi yix xi cuba i c'ux che i Kajwal? Rumal. 2Mok 'o jujun quiqui bij chi n-in ta mer rapóstol i Kajwal; xui-ri, chiwe yix 'ut lic in rapóstol. Lic ca 'alijinic chi in apóstol re i Kajwal man ire o'onom chiwe chi wumal yin xi jach iwib pu'ab ire. 3Pachin i c'ax que ch'aw chwe, chique ique quin bij iri: 4¿Xataba n-usuc' taj quin qui tzuk i kachalal? Usuc' pues. 5¿Xataba n-ta we yin chu 'onquil pacha quiqui 'an i juban chic apostelab? Yin we tene 'o wixokil chi xak creyent, ¿xataba n-usuc' taj we xak quin c'am bi wu' are quin 'e chi qui solixic i kachalal? Usuc' pues, 'o we che, xak jun ru' pacha quiqui 'an i ma Pédro, xak i juban chic apostelab, xak i je u cha' i Kajwal. 6Mok qui bij yix xui yin ru'i ma Bernabe 'o u chac coj chacunic, ch'acbal re wach i caka tijo y te'uri caka paxsaj u tzij i Dios. 7¿Xataba 'o jun soldádo cu tojo wach i cu tijo? N-cu toj taj. Xak i rajaw i ticon, ¿xataba n-cu tij ti u wach i u ticon? Cu tijo pues. Xak i rajaw i chicop ¿xataba n-cu tij ti leche chi cu yitz'o? Cu tijo pues. (Xin bij ile chiwe c'unsabal chi c'ux, chi yin 'o we che wach i tzukbal we.) 8Xak n-to' ta pu nojbal winak ca pe wi i xin bij-le, man queje cu bij i 'atbal tzij chi tz'ibtal canok. 9I wuj re i mam Moises cu bij, "Mi coj u bosal jun boyex we ca tijin chi chac chi relsaxic u wach i trígo," (n-ta co'ono we cu tijo). ¿Xataba xu bij i Dios ile man c'ax que u na i boyexab? 10N-are taj, xa are kumal yoj xu bij i Dios i tzij-le; xa kumal yoj tz'ibtal can i tzij-le. Pachin ca chacun pa abixbal, xak pachin ca jach'awic, ca majawic quiqui tij nu wach i qui ticon. 11Xak queje yoj, 'o ka ticom chiwe yix; are u tzij i Dios. ¿Qui na bawa yix chi n-cu maj taj we ca ya' chake wach caka tijo pacha ka cosech? Ca majawic pues. 12I juban tijonel, we que i tzuku, mas 'o ne ke yoj-i chiquiwach ique, che i ka tzukic. Xak 'o ke yoj caka tz'onoj te chiwe, xui-ri n-xka tz'onoj taj. Ronojel xka ch'ijo, man 'utz n-ta ca 'atiw i cojonic yix che i 'utz laj tzij re i Crísto. 13Iweta'am 'ut, ni'pa i je aj patanib pa rachoch i Dios, ni'pa i je aj cojol qui sipon i winak pa altar chuwach i Dios, xak ca ya' chique wach i quiqui tijo; quiqui tzukbej quib che tak i wa chi quiqui sipaj i winak chila. 14Xak queje yoj, i Kajwal u bim canok chi yoj chi oj aj paxsanel re u tzijol i 'elbal chi sak, caka tzukbej kib che i ka chac-le. 15'O te we yin che ile, xui-ri yin n-in tz'onom ta chiwe. I tzij-i chi quin tz'ibaj chiwe, n-tz'onbal ta re, we 'o qui ya chwe. N-in tz'onom taj, y lic quin quicot rumal. I quicotemal-le, mi jun cu maj chwe; mas 'utz we tene quin cam rumal i numic chuwach ile. 16Yin n-quin 'an ta nim che wib rumal in aj paxsanel i 'utz laj tzij re i Dios, man quin na yin chi lic chinkul 'o wi u bixquil. ¡To' in wach yin we n-quin paxsaj tu tzijol i 'elbal chi sak! 17We tene to' in rayijbal yin quin 'an i chac-le, ca ya' ni tojbal re 'uri chwe. Xui-ri, quin 'an in chac-le man lic chinwach 'o wi u 'onquil; i Dios u yom u 'anic chinkul. Are i rumal-i quin tijin chu 'onquil. 18¿Wach i tojbal-we 'ut quin riko? Are i tojbal-we are i quicotemal chi ca pe pinwi are xin paxsaj u tzijol u tzij i Dios chi n-ta tojbal-we xin tz'onoj rumal. Quin quicotic man n-quin tz'onoj taj wach ca ya' chwe rumal in chac chi quin paxsaj u tzijol i 'utz laj tzij re i Crísto. 19Yin, n-ta jun winak 'o pinwi chi quin u tako, xui-ri, in 'anom che wib in qui mocom conojel i winak, 'anbal-re chi quiqui jach na quib che i Crísto. 20Are in 'o cu' i aj Israel winak, quin 'an che wib pacha ique, man queje ile quiqui jachbej quib che i Crísto. Tupu n-in ta chic pu'ab i 'atbal tzij u tz'ibam can i mam Moises, xui-ri, are in 'o cu' i aj Israel, xak quin ya wib pu'ab i 'atbal tzij-le, 'anbal chique chi quiqui jach quib che i Crísto. 21Xak are in 'o cu' i ne te aj Israel winak, xak quin 'an che wib pacha ique, n-quin coj ta retalil i 'atbal tzij que i aj Israel. Queje ile quin 'ano, 'anbal chique chi quiqui jach na quib che i Crísto. Xui-ri, lic quin coj i 'atbal tzij re i Dios man in yom wib pu'ab i 'atbal tzij re i Crísto. 22Xak are in 'o cu' i kachalal chi n-kas ta jiquil qui c'ux, xak quin 'an che wib pacha ique, xa tobal-que. Que'el 'uri, in 'anom che wib pacha tak i 'utz quiquil conojel, ch'acbal re i quelbal chi sak jujun chique. 23Ronojel ile quin 'ano rumal u paxsaxic u tzijol i 'elbal chi sak; cwaj yin junam caka rik ni 'utz chi ca pe pakawi rumal i tzij-le. 24Iweta'am yix, ni'pa i quiqui paj quib che i 'anem, je q'ui que 'e pa 'anem, xui-ri, xa jun chique cu ch'ac i sipon. Xak queje yix ile, chi bisoj u ch'aquic i sipon chi cu ya i Dios. 25Ni'pa i quiqui yijba quib che i 'anem, ique lic quiqui jec' quib che ni'pa i n-co'on ta 'utz chique, man queje ile ca q'uiar qui cho'ab. Lic uyej quiqui 'an chu ch'aquic jun sipon tupu n-ca najtin taj. Xui-ri, i sipon chi caka ch'ac ni yoj oj re i Crísto, lic ca najtinic que'e 'ij sak. 26Rumal-i, yin lic quin tij in 'ij chu ch'aquic i sipon; quin 'e pa'anem; suc'ulic quin 'e c'a pa ca 'e q'uis wi i be. Queje ile quin 'ano, n-to' ta quin etz'anic; lic ronojel in cho'ab quin 'ano. 27Are i quin 'ano, lic quin ya in ch'acul pa c'ax, lic quin pec' u cho'ab in ch'acul. Queje quin 'an ile, mokxa n-quin rik ta chic i sipon re i Dios. Man yin ne li in c'utum chique i winak wach i quelbal chi sak, rumal-i, to' in wach 'uri we n-quin rik ta chic i we yin.
1 CORINTIOS 9